### Beslutning

Forslaget blev på byrådsmødet den 13. maj 2020 henvist til Magistraten med henblik på at indgå i budgetdrøftelserne for 2021.

**Budgetforslag fra V, SF, RV og EL**

Familieiværksætterne er et værdifuldt tilbud til alle nye forældre. Det er et forløb som begynder i sidste del af graviditeten og varer 1 til 1½ år. Formålet er at give information, tryghed, råd og inspiration samt mulighed for refleksion om en god start på livet som familie. Det vil sige fokus på alle i familien - mor, far/partner og det nye barn.

I [adresse] er der et stærkt ønske om snarest at få en afklaring omkring, hvorvidt tilbuddet "Familieiværksætterne" kan fortsætte. Den midlertidige økonomi er på flere måder problematisk for arbejdet med denne forebyggende indsats til gavn for førstegangsforældre og deres spædbørn i [adresse]. For øjeblikket er tilbuddet under afvikling idet der ikke blev fundet midler til at fortsætte tilbuddet i forbindelse med budgetforhandlingerne i 2019. Vi foreslår at tilbuddet permanentgøres.

Fødsels- og forældreforberedelsen indeholder information og vejledning om de udfordringer og spørgsmål, der venter som ny familie. På forløbet mødes et bredt udsnit af faglige emner/temaer med betydning for fødsel samt spædbarnets trivsel og opvækst. Emnerne præsenteres ideelt set af repræsentanter fra både det offentlige, den private og den frivillige verden. Forløbet inspirerer til at relatere temaerne til eget liv, som forældre. I Familieiværksætterne er forældregrupperne sat sammen ud fra terminen. Det giver mulighed for at bruge hinanden som ressourcer i en gruppe, der følges ad fra graviditet til livet som forældre.

Efter dialog med forskere og sundhedsplejen der har kørt Familieiværksætterne i snart 5 år, overvejes det, at ændre på to mødegange i tilbuddet, således at der vil være 2 mødegange med fokus på parforholdet herunder god kommunikation og forebyggelse af vold. Til disse mødegange ønskes PREP-medarbejdere inddraget som oplægsholdere i et samarbejde med Sociale Forhold og Beskæftigelse.

Det foreslås derfor, at tilbuddet tilpasses sådan, at det i højere grad har fokus på familiesamarbejde og kommunikationsvanskeligheder, der kan opstå i den opstartede familie.

Det skal også afsøges hvordan jordemødrene kan inddrages i et gensidigt gavnligt samarbejde på tværs af region og kommune som det også oprindeligt er tænkt. Formålet er at lægge fødselsforberedelse på en af de første mødegange og at kunne opstarte forløbet i god tid inden fødslen, idet dette kan have mange fordele.

Samtidig afsøges mulighederne for medfinansiering via fonds/forskningssamarbejde og/eller kommunalt-regionalt samarbejde. Permanentgørelsen skal rumme muligheden for løbende at justere forebyggelsesindsatsen i overensstemmelse med forskningsresultater på området.

Erfaringerne med Familieiværksætterne er gode og er et eksempel på hvordan tidlige indsatser og flere forskellige fagligheder kan spille tæt sammen. Samtidig dannes der i Familieiværksætterne nye og stærke netværk og relationer imellem familierne der bliver i stand til at hjælpe og støtte hinanden før det begynder at køre skævt.

Stillet af Christopher Jepsen (SF), Dorthe Berg (V), Bettina Koch (Ø) og Maren Ravn (RV)

### Sagens forløb

13-05-2020 [adresse]
Forslaget blev på byrådsmødet den 13. maj 2020 henvist til Magistraten med henblik på at indgå i budgetdrøftelserne for 2021.